paragraph_text: Svjetionik je izgrađen 1896. godine. Jednostavna kamena prizemnica pokrivena dvostrešnim krovom izgrađena je od kamenih blokova rustične obrade. Uz južno pročelje podignuta je kvadratna kula visoka 7,20 m s lanternom koja je vidljiva na udaljenosti od 9 morskih milja. Sjeverno od glavne zgrade podignuta je kućica na pravokutnom tlocrtu od kamena, s dvostrešnim krovom pokrivenim kupom kanalicom, koja služi kao spremište alata. U neposrednoj blizini zgrada nalaze se vrtovi ograđeni suhozidom. Manji betonski dok za pristajanje brodica smješten je sa sjeverne strane otočića. Od pokretnog inventara sačuvao se samo rog za maglu.